[pic] | EUROOPAN YHTEISÖJEN KOMISSIO |

Bryssel 24.11.2006

KOM(2006) 739 lopullinen

2006/0245 (CNS)

Ehdotus

NEUVOSTON DIREKTIIVI

neuvoston direktiivin 2002/38/EY muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen soveltamisajan osalta

(komission esittämä)

PERUSTELUT

EHDOTUKSEN TAUSTA |

Ehdotuksen perustelut ja tavoitteet Neuvosto antoi 7. toukokuuta 2002 direktiivin 2002/38/EY direktiivin 77/388/ETY muuttamisesta ja väliaikaisesta muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen osalta. Tämä ns. sähköisen kaupankäynnin alv-direktiivi sisältää säännöksiä, joiden voimassaolon oli määrä lakata 30. kesäkuuta 2006, jollei niiden voimassaoloaikaa jatkettaisi. Kun direktiivi annettiin, tarkoituksena oli, että neuvosto tarkastelee uudelleen näiden palvelujen suorituspaikkaa koskevia ja tiettyjä EU:n ulkopuolisten yritysten toimintaa helpottavia säännöksiä direktiivin kolmannen voimassaolovuoden loppuun mennessä, minkä jälkeen se tarkistaa niitä tai jatkaa niiden voimassaoloa komission ehdotuksen pohjalta. Komissio antoi 15. toukokuuta 2006 neuvostolle kyseisen raportin sekä ehdotuksen neuvoston direktiivin 2002/38/EY voimassaolon jatkamiseksi tilapäisesti 31 päivään joulukuuta 2008 saakka[1]. Raportissa esitetään tarkat syyt sille, miksi kyseiset säännökset olisi edelleen pidettävä voimassa, ja kuvaillaan erityisesti sitä, miten hyvin ne ovat saavuttaneet alkuperäisen tavoitteensa. Koska raportti on näin tuore, siinä esitettyjä argumentteja ei ole tarpeen toistaa tässä yksityiskohtaisesti. Kesäkuussa 2006 neuvosto päätti jatkoajasta, joka kuitenkin päättyy jo tämän vuoden lopussa. Komission näkemyksen mukaan kyseisten säännösten voimassaolon jatkaminen oli tarpeen sisämarkkinoiden asianmukaisen toiminnan kannalta ja vääristymien torjumisen jatkamiseksi. Jos vuoden 2002 säännösten voimassaolon olisi annettu päättyä, tällä olisi ollut seurauksia, joita tuskin kukaan olisi pitänyt myönteisinä. Pidemmällä aikavälillä direktiivin 2002/38/EY tavoitteet saavutetaan, kun neuvosto hyväksyy palvelujen suorituspaikkaan (KOM(2005) 334) ja alv-velvoitteiden yksinkertaistamiseen (KOM(2004) 728) liittyvät komission ehdotukset. Jäsenvaltiot ovat kuitenkin edistyneet lainsäädäntöprosessissa neuvostossa niin hitaasti, että nämä muutokset eivät tule voimaan ennen vuoden 2002 säännösten voimassaoloajan lakkaamista. On hyvin epätodennäköistä, että ne saataisiin voimaan ennen vuoden 2006 loppua. Näin ollen komissio katsoo, että voimassaolon jatkaminen alkuperäisen ehdotuksen mukaisesti vuoden 2008 loppuun saakka on edelleen tarpeen. Tämä antaa riittävästi aikaa edellä mainittujen kahden ehdotuksen hyväksymiselle, ja jäsenvaltioilla on aikaa varmistaa tarvittavien infrastruktuurimuutosten toteuttaminen. Tällä ehdotuksella on sama tavoite kuin aiemmallakin voimassaolon jatkamista koskeneella ehdotuksella. Vuoden 2002 direktiivi korjaa alv-lainsäädännön perussäännöksissä olevan ilmeisen puutteen, joka oli arvonlisäverolle keskeisen puolueettomuusperiaatteen vastainen ja jätti eurooppalaiset yritykset epäedulliseen kilpailuasemaan. Yksityiskohtaiset perustelut vuoden 2002 säännösten voimassaolon jatkamiselle esitetään jo toukokuun 2006 ehdotuksessa ja raportissa. Perustelut pätevät edelleen, joten niitä ei ole tarpeen toistaa tässä. Tällä ehdotuksella varmistetaan lisäksi sähköisiin palveluihin liittyvien neuvoston asetuksen (EY) N:o 1798/2003 säännösten soveltamisen jatkuminen. |

Yleinen tausta Neuvoston direktiivi 2002/38/EY saavutti tavoitteensa parantamalla EU:n yritysten epäedullista kilpailuasemaa. Tuskin kukaan haluaa palata direktiiviä edeltäneeseen tilanteeseen, joten direktiivin säännösten voimassaolon jatkaminen on perusteltua. |

Voimassa olevat aiemmat säännökset Ehdotuksella yksinkertaisesti jatketaan direktiivin 2002/38/EY säännösten voimassaoloa niin, että niitä sovelletaan vuoden 2008 loppuun saakka. Kyseiset säännökset tulevat aikanaan pysyvästi voimaan, kun edellä mainitut ehdotukset KOM(2004) 728 ja KOM(2005) 334 hyväksytään. Ehdotusten soveltamisala on erittäin laaja, mikä pitkälti selittää lainsäädäntöprosessin odotettua hitaamman edistymisen. Vaikka ne todennäköisesti hyväksytään lähitulevaisuudessa, tämä ei tapahdu ennen kuin vuoden 2002 direktiivin säännökset vanhenevat tämän vuoden lopussa. On syytä muistuttaa, että kaiken kaikkiaan näillä kahdella säädösehdotuksella varmistetaan pitkäaikainen ja oikea alv:n soveltaminen sähköisiin palveluihin direktiivin 2002/38/EY 5 artiklassa esitettyjen tavoitteiden mukaisesti. |

Johdonmukaisuus suhteessa unionin muuhun politiikkaan ja muihin tavoitteisiin Säännökset, joiden voimassaolon jatkamista nyt ehdotetaan, noudattavat täysin EU:n vakiintunutta alv-politiikkaa kuudennen alv-direktiivin mukaisesti. Alkuperäinen vuoden 2002 direktiivi oli tarpeen, koska kuudennen alv-direktiivin soveltamisalaan oli teknologian muuttumisen myötä jäänyt aukko ja oli tarpeen varmistaa veron yhdenmukainen soveltaminen. |

INTRESSITAHOJEN KUULEMINEN JA VAIKUTUSTEN ARVIOINTI |

Intressitahojen kuuleminen |

Kuulemismenettely, tärkeimmät kohderyhmät ja yleiskuvaus vastaajista Fiscalis-ohjelman puitteissa on viimeksi kuluneiden kolmen vuoden aikana järjestetty kaksi vuoden 2002 direktiivin seurantaseminaaria. Seminaarissa olivat edustettuina kaikki jäsenvaltiot ja valtaosa asiaan liittyvistä toimijoista. |

Tiivistelmä vastauksista ja siitä, miten ne on otettu huomioon Veronmaksajien ja verohallintojen välisen suhteen arkaluonteisuudesta johtuen ei ole soveliasta yksilöidä yksittäisiä kommentteja. Kaikkia keskeisiä esiin nousseita kysymyksiä tarkasteltiin kuitenkin komission neuvostolle toimittamassa raportissa, eikä niitä ole tarpeen toistaa tässä. |

Asiantuntijatiedon käyttö |

Ulkopuolisia asiantuntijoita ei tarvittu. |

Vaikutusten arviointi Komission ainoa toinen vaihtoehto olisi antaa vuoden 2002 säännösten raueta. Syyt siihen, miksi tämä ei ole realistinen vaihtoehto, esitetään komission neuvostolle toimittamassa raportissa. |

EHDOTUKSEEN LIITTYVÄT OIKEUDELLISET NÄKÖKOHDAT |

Ehdotetun toimen lyhyt kuvaus Ehdotuksella jatketaan neuvoston direktiivin 2002/38/EY 1 artiklan säännösten soveltamista. Näin varmistetaan, että tiettyjen sähköisten palvelujen ja radio- ja televisiolähetyspalvelujen oikeaa verottamista koskevat säännökset jäävät voimaan. |

Oikeusperusta Perustamissopimuksen 93 artikla ja neuvoston direktiivi 2002/38/EY. |

Toissijaisuusperiaate Ehdotus kuuluu yhteisön yksinomaiseen toimivaltaan. Sen vuoksi toissijaisuusperiaatetta ei sovelleta. |

Suhteellisuusperiaate Ehdotus on suhteellisuusperiaatteen mukainen seuraavista syistä: |

Ehdotuksella yksinkertaisesti jatketaan olemassa olevan kuudennen alv-direktiivin säännösten soveltamisaikaa. Muuta järkevää vaihtoehtoa ei ole. |

Vuonna 2002 annetut säännökset ovat toimineet tyydyttävästi niin jäsenvaltioiden kuin säännösten kohteena olleiden yritystenkin kannalta. Alkuperäisen säädöksen tavoitteiden toteuttamiseksi ei ole vaihtoehtoista keinoa. |

Sääntelytavan valinta |

Ehdotettu sääntelytapa: direktiivi. |

Muut sääntelytavat eivät soveltuisi seuraavista syistä: Ehdotuksella jatketaan jo olemassa olevan direktiivin säännöksen soveltamista. Tämän tavoitteen toteuttamiseksi ei ole vaihtoehtoista keinoa. |

TALOUSARVIOVAIKUTUKSET |

Ehdotuksella ei ole laskettavissa olevaa vaikutusta yhteisön talousarvioon. |

LISÄTIEDOT |

Uudelleentarkastelu-, tarkistus- tai raukeamislauseke |

Koska kyseiset säännökset sisällytetään aikanaan muuhun lainsäädäntöön, jota käsitellään parhaillaan neuvostossa, tarkistuslauseketta ei tarvita. |

Ehdotus sisältää raukeamislausekkeen. |

Vastaavuustaulukko Jäsenvaltioiden on toimitettava komissiolle kirjallisina kansalliset säännökset, joilla direktiivi saatetaan osaksi kansallista lainsäädäntöä sekä taulukko säännösten ja tämän direktiivin välisestä vastaavuudesta. |

1. 2006/0245 (CNS)

Ehdotus:

NEUVOSTON DIREKTIIVI

neuvoston direktiivin 2002/38/EY muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen soveltamisajan osalta

EUROOPAN UNIONIN NEUVOSTO, JOKA

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen[2],

ottaa huomioon Euroopan parlamentin lausunnon[3],

ottaa huomioon Euroopan talous- ja sosiaalikomitean lausunnon[4],

sekä katsoo seuraavaa:

(1) Direktiivin 77/388/ETY muuttamisesta ja väliaikaisesta muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen osalta 7 päivänä toukokuuta 2002 annetun neuvoston direktiivin 2002/38/EY säännösten voimassaoloaikaa jatkettiin 31 päivään joulukuuta 2006 saakka direktiivin 2002/38/EY muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen soveltamisajan osalta 27 päivänä kesäkuuta 2006 annetulla neuvoston direktiivillä (EY) 2006/58/EY[5].

(2) Palvelujen suorituspaikkaa ja yleisempää sähköistä mekanismia koskevia säännöksiä ei vielä ole ollut mahdollista vahvistaa. Koska oikeudellinen tilanne ja perusteet säännösten voimassaolon jatkamiselle 31 päivään joulukuuta 2006 saakka eivät ole muuttuneet ja jotta voitaisiin välttää tilapäiset puutteet radio- ja televisiolähetyspalvelujen ja tiettyjen sähköisesti suoritettavien palvelujen arvonlisäverojärjestelyissä, arvonlisäjärjestelyjen voimassaoloaikaa olisi jatkettava 31 päivään joulukuuta 2008 saakka.

(3) Tämän vuoksi direktiiviä 2002/38/EY olisi muutettava vastaavasti,

ON ANTANUT TÄMÄN DIREKTIIVIN:

1 artikla

Korvataan direktiivin 2002/38/EY 4 artikla seuraavasti:

”Mitä 1 artiklassa säädetään, sovelletaan 31 päivään joulukuuta 2008 saakka.”

2 artikla Saattaminen osaksi kansallista lainsäädäntöä

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2006. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.

Niiden on sovellettava näitä säännöksiä 1 päivästä tammikuuta 2007.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

4 artikla

Tämä direktiivi on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja

[…]

[1] KOM(2006) 210 lopullinen, 15.5.2006.

[2] EUVL C […], […], s. […].

[3] EUVL C […], […], s. […].

[4] EUVL C […], […], s. […].

[5] EUVL L 174, 28.6.2006, s. 5.